Page:Ludus Coventriae (1841).djvu/96

 No creature in erthe is grauntyd more mercy i-wys! I xal hyȝe me to the ȝate to be ther before.

Here goth the aungel aȝen to hefne.

A! blyssyd be our Lord! myn husbond I se. I xalle on myn knes and to hym-ward crepe.

Joachym. A! gracyous wyff Anne, now frutefull xal he be! ffor joy of this metyng in my sowle I wepe; Have this kusse of clennesse and with ȝow it kepe, In Goddys name now go we, wyff, hom to our hous.

Anne. Ther was nevyr joy sank in me so depe, Now may we say, husbond, God is to us gracyous, Verily.

Joachym. ȝa, and if we have levyd wel here before, I pray the, Lord, thin ore, So mote we levyn evyr more, And be thi grace more holyly.

Anne. Now hom-ward, husbond, I rede we gon, Ryth hom al to our place, To thank God that sytt in trone, That thus hath sent us his grace.